钦定古今图书集成/明伦汇编/氏族典/第302卷 > 梁鼎
## 钦定古今图书集成/明伦汇编/氏族典/第302卷 > 梁鼎

按《宋史梁鼎传》，“鼎字凝正，益州华阳人。祖钺，事蜀为
剑门关使。父文献，乘氏令。鼎，太平兴国八年进士甲
科，解褐大理评事，知秭归县，再迁著作佐郎。端拱初，
迁殿中丞、通判歙州，以能声闻，徙知吉州。淳化中，为
开封府判官，迁太常博士、三司右计判官，又为总计
判官。会复三部，换度支判官。至道初，迁都官员外郎”、
江南转运副使，就改起居舍人，徙陕西。二年，五将分
道击李继迁，李继隆擅出赤柽路无功，还奏军储失
期，鼎坐削三任。复为殿中丞，以母老求郡，历知徐、密
二州。真宗践位，复旧官。咸平四年，迁兵部员外郎、知
制诰。逾月，拜右谏议大夫、度支使。时西鄙未宁，建议
陕西禁解池盐，所在官鬻，诏从之，以鼎为制置使。丁
内艰，起复。景德初，知三班院、通进银台司，出知凤翔
府。以居忧，哭泣伤目，表求判西京留司御史台。三年，
卒，年五十二。赐二子出身。鼎伟姿貌，磊落，尚气有介
节，居官峻厉，名称甚茂。好学，工篆、籀、八分。子申甫、吉
甫。